धौम्य ने कहा- ‘इन नामों का उच्चारण करके भगवान सूर्य को इस प्रकार नमस्कार करना चाहिए- समस्त देवता, पितर और यक्ष जिनकी सेवा करते हैं, असुर, राक्षस और सिद्ध- जिनकी वन्दना करते हैं, तपाये हुए सोने और अग्नि के समान जिनकी कान्ति है, उन भगवान भास्कर को मैं अपने हित के लिए प्रणाम करता हूँ। जो मनुष्य सूर्योदय के समय एकाग्र होकर इसका पाठ करता है उसे स्त्री, पुत्र, धन, रत्नों की राशि, धैर्य और श्रेष्ठ बुद्धि की प्राप्ति होती है। जो मनुष्य पवित्र होकर शुद्ध और एकान्त मन से भगवान सूर्य की इस स्तुति का पाठ करता है, वह समस्त शोकों से मुक्त होकर अभीष्ट वस्तु प्राप्त करता है।